Esben Lunde Larsen (V), 2013-11-01:
Som ordfører taler jeg i dag på vegne af Det Konservative Folkeparti og på vegne af mit eget parti, Venstre.
I den for vores land så skadelige situation med en regering, der alt for ofte støtter sig til Enhedslisten, handler meget af oppositionens arbejde om at begrænse skaderne mest muligt, uanset om det er, når regeringen indgår en uhellig alliance med Enhedslisten og Det Frie Forskningsråd om et direkte tåbeligt kønsforskningsprogram, eller når der luftes drømmescenarier om en kønsneutral verden, hvor børn omtales som intetkøn efter et skrækkeligt svensk forbillede.
Venstre ønsker at understrege, at vi ikke ser den nye pædagoguddannelses kønsdimension som en anledning til at indføre kønspolitik i de danske institutioner, som vi har set det i eksempelvis Sverige, hvor man i kønslighedens navn har frataget børn deres identitet som piger eller drenge, som han eller hun.
Derimod skal kønsdimensionen sikre, at pædagogstuderende kender til forskellige kønsproblemstillinger, så de er bedst muligt rustet til at håndtere de kønsmæssige problemstillinger, som de måtte møde i deres hverdag.
Uddannelsesministeren har forsikret Venstre om, at netop dette er formålet med kønsdimensionen, og derfor har vi accepteret, at det er en del af den aftale, som vi i dag drøfter.
Nu er regeringen jo en enhed, det hører vi i hvert fald med mellemrum, og derfor er det også relevant at fortsætte ordførertalen med et citat, og jeg citerer:
Vi kan se, at der er en direkte sammenhæng mellem, at jo lavere karakterer, jo større chance for, at man frafalder.
Sådan sagde børne- og undervisningsministeren til dagbladet Politiken den 2. oktober 2013 i forbindelse med regeringens overvejelser om en erhvervsskolereform.
Det er Venstre meget enig i, og derfor har vi i forbindelse med forhandlingerne om en ny pædagoguddannelse arbejdet målrettet for at få indført adgangskvotienter og optagelsessamtaler i pædagoguddannelsen, netop fordi der, som børne- og undervisningsministeren så rigtigt udtrykker det, er sammenhæng imellem karakterer og en gennemførelse af en uddannelse.
Det lykkedes ikke Venstre at sikre, at optagelsessamtaler og adgangskvotienter blev en del af den nye pædagoguddannelse, men vi er dog nået så vidt, at optagelsessamtaler og adgangskvotienter tages op til fornyet diskussion, når praksis på læreruddannelsen har været afprøvet i 2 år.
Når vi trods alt kan anbefale det samlede resultat, er det, fordi pædagoguddannelsen styrkes på fire områder: højere faglighed og kvalitet, bedre handlekompetence og bedre sammenhæng til praksis, øget specialisering og mere arbejdsmarkedsrelevans og styrkede tværprofessionelle kompetencer.
Det er alle kvaliteter, som Venstre støtter og ønsker fremmet i uddannelsessystemet generelt.
Derfor er vi generelt positivt indstillet over for lovforslaget om en ny pædagoguddannelse, der skal erstatte den tidligere lov om uddannelse til professionsbachelor som pædagog.
Venstre havde gerne set, at dette lovforslag havde indført karakterer i praktikken, da det i vores optik netop vil sikre sammenhæng mellem teori og praksis og give de studerende en realistisk selvforståelse for niveauet.
Vi havde ligeledes gerne set, at lovforslaget havde ført til, at der blev indført stopprøver for derigennem at højne kvaliteten blandt de studerende, så det sikredes, at alle studerende havde forudsætningerne for at træde op på næste trin i uddannelsen, og at ingen dermed havde mulighed for at gå og skjule sig.
Det lod sig desværre ikke gøre.
Omvendt kvitterer vi trods alt for, at elever nu skal bestå deres praktik, og at etik og værdier som tema er blevet en fast bestanddel af grundfagligheden.
Med disse bemærkninger kan Venstre og Det Konservative Folkeparti anbefale dette lovforslag.